’n Oorsig word gegee van die voordele van moedertaalonderrig op skoolvlak met spesifieke verwysing na die gebruik van Afrikatale. Hierdie artikel is gebaseer op die volgende navorsingshipoteses:
2. Dat die taal-in-onderwys-beleid voorsiening maak vir moedertaalgebaseerde tweetalige onderwys (MTGTO) omdat dit leerders blootstelling aan ’n wêreldtaal bied.
Die navorsingsmetode behels ’n literatuurstudie (Denscombe 1998:29 en Mouton 2001:56) wat onderneem is om inligting oor die rol wat moedertaalonderrig in leerders se vlakke van geletterdheid en syfervaardigheid speel, te versamel. Die literatuurstudie word ondersteun deur ’n empiriese ondersoek in die vorm van ’n oopvraag-vraelys wat voltooi is deur taalbeleid- en taalonderrigkenners. Die oopvraag-vraelys bied die respondente die geleentheid om self te besluit oor die lengte van die antwoord en die kwessies wat hulle wil aanraak. Dit het die voordeel dat die data wat so bekom word, die kompleksiteit van die navorsingsvraag asook die verskeidenheid van die sieninge daaroor reflekteer en respondente het die vryheid om hulle in hul eie woorde uit te druk (Denscombe 1998:112).
Die doel van die vraelys-ondersoek was om nuwe inligting te bekom oor die jongste tendense en houdings ten opsigte van moedertaalonderrig. Die onderhawige studie benut dus die insigte van ander kenners as ’n integrale deel van die ondersoek. Die benutting van ’n vraelys van hierdie aard mag bepaalde beperkinge hê, byvoorbeeld die moontlikheid van ’n mate van “sameswering” tussen die navorser en die deelnemers, en die klein getal deelnemers, wat tot oorveralgemening mag lei. Daar is egter op hierdie navorsingsinstrument besluit omdat dit kenners se deelname aan en betrokkenheid by ’n relevante onderwerp bevorder terwyl dit tot gedeelde eienaarskap deur die betrokke deelnemers lei.
Die artikel begin met ’n verklaring van sentrale begrippe. Daarna volg ’n bespreking van die waarde van moedertaalonderrig vir leerderprestasie teen die agtergrond van die lae vlak van geletterdheid en syfervaardigheid in Suid-Afrika. Omdat daar nog geen noemenswaardige vordering gemaak is om die status van die Afrikatale te bevorder nie en hierdie tale inderwaarheid afgeskaal word, word kortliks stilgestaan by die waarde van Afrikatale vir effektiewe geletterdheid en syfervaardigheid. Hierna volg ’n oorsig oor die huidige taal-in-onderwys-beleid (TiOB) en die tekortkominge daarvan wat bygedra het tot ’n hersiene skoolkurrikulum (CAPS3) en veranderings op die gebied van taal-in-onderwys. Die artikel word afgesluit met ’n bespreking van die inligting wat verkry is uit die terugvoering op die vraelys wat deur bogenoemde kenners beantwoord is.
Syfervaardigheid word nie in die WAT of HAT gedefinieer nie. In die onderrig en verwerwing van syfervaardigheid is die konstruksie van kennis beide ’n empiriese aktiwiteit en ’n abstrakte besinning (WKOD 2006:18). Vir die doel van hierdie artikel verwys syfervaardigheid na ’n basiese syfervermoë, soos om te kan tel en optel, aftrek, vermenigvuldig en deel.